U-I-33/02
Natisni
Opravilna št.:
U-I-33/02
Datum odločitve:
6. 11. 2003
Objavljeno:
Uradni list RS, št. 16/2002
ECLI:
ECLI:SI:USRS:2003:U.I.33.02
Akt:
Zakon o lokalni samoupravi (Uradni list RS, št. 72/93, 57/94, 14/95, 63/95 - obv. razl., 26/97, 70/97, 10/98, 74/98 in 70/2000) (ZLS), 90. a, 90. b čl.
Izrek:
Pobuda za začetek postopka za oceno ustavnosti 90.a in 90.b člena Zakona o lokalni samoupravi (Uradni list RS, št. 72/93, 57/94, 14/95, 63/95 - obv. razl., 26/97, 70/97, 10/98, 74/98 in 70/2000) se zavrže.
Evidenčni stavek:
Pobudniku je po vložitvi pobude prenehala funkcija župana. S tem je prenehal njegov pravni interes za vložitev pobude za oceno ustavnosti izpodbijanih določb. Izpodbijane določbe urejajo nadzor nad delovanjem organov občine in ne posegajo v pravice, v pravne interese oziroma v pravni položaj občanov. Zato pobudnik kot občan ne izkazuje pravnega interesa za vložitev pobude.
Geslo:
1.4.9.2 - Ustavno sodstvo - Postopek - Stranke - Interes.

1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.

1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.

1.5.51.1.6 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Začasno zadržanje izpodbijanega akta.
Pravna podlaga:
Člen 25, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Štefan Prša, Velike Polane
Datum vloge:
4. 2. 2002
Vrsta odločitve:
sklep
Vrsta rešitve:
zavrženje
Dokument:
US22775
Dokument v PDF obliki:
U-I-33-02_sklep1.pdf
121 KB
Prenesite datoteko
U-I-33-02_sklep2.pdf
114 KB
Prenesite datoteko
U-I-33/02
14. 2. 2002
SKLEP
Ustavno sodišče je v postopku za preizkus pobude Štefana Prše iz Velike Polane na seji dne 14. februarja 2002
sklenilo:
1. Izvrševanje 90.b člena Zakona o lokalni samoupravi (Uradni list RS, št. 72/93, 57/94, 14/95, 63/95 - obv. razl., 26/97, 70/97, 10/98, 74/98 in 70/2000) se do končne odločitve Ustavnega sodišča zadrži.
2. Zadržanje iz prejšnje točke začne učinkovati z dnem vročitve tega sklepa Državnemu zboru.
Obrazložitev
1. Pobudnik je Župan Občine Velika Polana. Izpodbija 90.b člen Zakona o lokalni samoupravi (v nadaljevanju ZLS) in predlaga, naj Ustavno sodišče do končne odločitve zadrži izvrševanje drugega in tretjega odstavka izpodbijanega člena ZLS. Navaja, da je Vlada na podlagi izpodbijane določbe ZLS predlagala Državnemu zboru, naj ga razrešijo funkcije Župana Občine. Predlog Vlade je v Državnem zboru tik pred glasovanjem. Z njegovim morebitnim izglasovanjem pa bodo nastale za pobudnika nepopravljive posledice. Razrešen bo kot Župan, niti ZLS niti drug predpis pa ne določa, kakšna pravna sredstva ima župan, če jih sploh ima, da bi zavaroval svoje pravice in pravne interese. Tudi morebitna poznejša ugotovitev Ustavnega sodišča o neustavnosti predpisa, na podlagi katerega bi bil razrešen, naj bi več ne vplivala na izboljšanje njegovega pravnega položaja.
2. Ustavno sodišče je na podlagi prvega in četrtega odstavka 26. člena Zakona o Ustavnem sodišču (Uradni list RS, št. 15/94 - v nadaljevanju ZUstS) predlog za začasno zadržanje poslalo v odgovor Državnemu zboru in v mnenje Vladi, ki pa se o njem nista izrekla.
3. Pobudnik je sicer predlagal, naj Ustavno sodišče zadrži le določbi drugega in tretjega odstavka izpodbijanega člena. Ustavno sodišče je odločilo o zadržanju celega 90.b člena ZLS, ker so tudi glede prvega odstavka podani enaki razlogi za zadržanje njegovega izvrševanja. Določbe drugega in tretjega odstavka 90.b člena ZLS so namreč medsebojno tako povezane z določbo prvega odstavka tega člena, da bi Ustavno sodišče, če bi odločalo hkrati tudi o sprejemu pobude, moralo začeti po določbi 30. člena ZUstS postopek tudi za oceno ustavnosti prvega in četrtega odstavka 90.b člena ZLS. Ker pa je postopek za njegovo oceno že začet z zahtevo Župana Občine Vodice v zadevi št. U-I-186/00, Ustavnemu sodišču o tem ni bilo treba posebej sklepati.
4. Po določbi 39. člena ZUstS sme Ustavno sodišče do končne odločitve v celoti ali delno zadržati izvršitev predpisa ali splošnega akta za izvrševanje javnih pooblastil, če bi zaradi njegovega izvrševanja lahko nastale težko popravljive škodljive posledice. Kadar Ustavno sodišče odloča o začasnem zadržanju izvrševanja izpodbijanega predpisa, vselej tehta med škodljivimi posledicami, ki bi jih povzročilo izvrševanje morebiti protiustavnega predpisa, in med škodljivimi posledicami, ki bi nastale, če se izpodbijana določba sploh ne bi izvrševala.
5. Nastanek škodljivih posledic, ki bi lahko nastale z izvrševanjem izpodbijane določbe za pobudnika, je nedvoumen.
Morebitna poznejša ugotovitev Ustavnega sodišča, da so izpodbijane določbe neustavne, in njihova razveljavitev namreč ne bi vplivala na njegov pravni položaj, če bi bil medtem razrešen in če bi bile celo že izvedene nadomestne volitve. Vendar zgolj te škodljive posledice za začasno zadržanje še ne zadostujejo, saj tudi zaradi domnevne nezakonitosti delovanja Občinskega sveta in Župana (nesprejem občinskega proračuna in neureditev ustanoviteljskih pravic Osnovne šole Miška Kranjca Velika Polana) nastajajo škodljive posledice.
6. V primeru razpustitve Občinskega sveta in razrešitve Župana, kar naj bi storil Državni zbor na predlog Vlade, bi Državni zbor imenoval začasnega upravitelja (tretji odstavek 90.b člena). To dejansko pomeni, da bi bilo v času do izvolitve novih organov prebivalcem občine onemogočeno izvrševanje lokalne samouprave in poseženo v njihovo pravico, da jih pri upravljanju lokalnih zadev predstavljajo organi lokalne skupnosti, ki so jih izvolili na volitvah. Če bi se v postopku ocene ustavnosti izkazalo, da so izpodbijane določbe v neskladju z Ustavo, navedenih posledic ne bo mogoče odpraviti. Ustavno sodišče ocenjuje, da so te posledice hujše od posledic, ki jih lahko povzroči zadržanje. Kot izhaja iz podatkov, ki so na razpolago Ustavnemu sodišču, so to posledice zaradi nesprejema občinskega proračuna in zaradi neuskladitve ustanovitvenega akta Osnovne šole. Pri tehtanju posledic je Ustavno sodišče upoštevalo, da za čas, dokler ni sprejet proračun občine, velja ureditev t.i. začasnega financiranja, kar zmanjšuje težo škodljivih posledic, ki lahko nastanejo zaradi začasnega zadržanja. Upravljanje osnovne šole sicer ni usklajeno z zakonom, kar otežuje, vendar ne onemogoča njenega delovanja.
Poleg tega je Ustavno sodišče upoštevalo, da s postavitvijo začasnega upravitelja teh posledic niti ni mogoče odpraviti.
Začasni upravitelj namreč opravlja naloge, ki jih v skladu z zakonom opravlja župan (tretji odstavek 90.b člena ZLS), kar pomeni, da ne more sprejeti proračuna niti uskladiti ustanovitvenega akta šole.
7. Glede na navedeno je Ustavno sodišče izvrševanje izpodbijanih določb zadržalo. Zadržanje začne učinkovati z dnem vročitve tega sklepa Državnemu zboru.
8. Ustavno sodišče je sprejelo ta sklep na podlagi 39. člena ZUstS v sestavi: predsednica dr. Dragica Wedam-Lukić ter sodnici in sodniki dr. Janez Čebulj, dr. Zvonko Fišer, Lojze Janko, Milojka Modrijan, dr. Ciril Ribičič, dr. Mirjam Škrk, Franc Testen in dr. Lojze Ude. Sklep je sprejelo z osmimi glasovi proti enemu. Proti je glasoval sodnik Ude, ki je napovedal odklonilno ločeno mnenje.
Predsednica
dr. Dragica Wedam-Lukić
U-I-33/02-11
6. 11. 2003
SKLEP
Ustavno sodišče je v postopku za preizkus pobude Štefana Prše iz Velike Polane na seji dne 6. novembra 2003
sklenilo:
Pobuda za začetek postopka za oceno ustavnosti 90.a in 90.b člena Zakona o lokalni samoupravi (Uradni list RS, št. 72/93, 57/94, 14/95, 63/95 - obv. razl., 26/97, 70/97, 10/98, 74/98 in 70/2000) se zavrže.
Obrazložitev
1. Pobudnik je izpodbijal 90.a in 90.b člen Zakona o lokalni samoupravi (v nadaljevanju ZLS) v času, ko je bil Župan Občine Velika Polana. Zatrjeval je, da so izpodbijane določbe v neskladju z Ustavo in z Evropsko listino lokalne samouprave (Uradni list RS, št. 57/96, MP, št. 15/96 - MELLS). Predlagal je tudi zadržanje izvrševanja 90.b člena ZLS.
2. Na podlagi 24. člena Zakona o Ustavnem sodišču (Uradni list RS, št. 15/94 - v nadaljevanju ZUstS) lahko vsak da pisno pobudo za začetek postopka pred Ustavnim sodiščem, če izkaže svoj pravni interes. Po drugem odstavku istega člena je pravni interes za vložitev pobude podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma pravni položaj. Na obstoj pravnega interesa pazi Ustavno sodišče ves čas postopka.
3. Pobudniku je po vložitvi pobude prenehala funkcija Župana. S tem je prenehal njegov pravni interes za vložitev pobude za oceno ustavnosti izpodbijanih določb. Izpodbijane določbe urejajo nadzor nad delovanjem organov občine in ne posegajo v pravice, v pravne interese oziroma v pravni položaj občanov. Zato pobudnik kot občan ne izkazuje pravnega interesa za vložitev pobude.
4. Ustavno sodišče je sprejelo ta sklep na podlagi 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 93/03 in 98/03 popr.) v sestavi: predsednica dr. Dragica Wedam Lukić ter sodnice in sodniki dr. Janez Čebulj, dr. Zvonko Fišer, Lojze Janko, mag. Marija Krisper Kramberger, Milojka Modrijan, dr. Ciril Ribičič, dr. Mirjam Škrk in Jože Tratnik. Sklep je sprejelo soglasno.
Predsednica
dr. Dragica Wedam Lukić